Cesarhanmun/geonobi-data huggingface dataset:
地名: 全州 (全羅道, 府)
年: 1431.0

○禮曹啓: "京畿
              衿川住戶長莊美, 父歿未幾, 母又歿, 連守墳, 一日一歠粥, 朔望致祭, 至今不廢。 交河縣住黃檿父母沒, 連六歲守墳, 蔬食歠粥, 寢苫枕塊, 哭泣不輟。 陰竹縣住尹珠, 其父得疾, 專身不遂, 不離側奉養, 及歿, 擗踊哭泣, 廬墓三年。 兪賁父歿守墳, 泣血三年, 未嘗見齒。 金均母歿, 織屨編茵, 賣以爲食, 廬墓三年, 又三年不廢朔望之奠。 川寧縣住安六孫年十一父歿, 廬墓三年。 陽智縣住韓信事父母盡愛敬, 父歿守墳, 不廢朝夕之奠, 哀慼三年。 高陽縣住生員洪伊年過四十, 不求聞達, 不離親側奉養, 雖難繼之物, 盡力求索以獻。 楊州府住前訓導申安善年方五歲父歿, 奉母孝養, 及母死, 合葬于父墳, 三年不出洞口, 朝夕朔望奠兩墳如一, 不作佛事, 鄕黨敬信。 原平住及第李孟畯妻文氏年二十一夫亡, 守信凡三十年。 全羅道
              全州記官李貞年十二母歿, 抱屍哀呼, 晝夜不輟, 居于殯側, 親自炊爨, 以供朝夕, 守墳三載。 茂珍郡記官金羅年九歲母歿, 廬于墳側, 以終三年。 南原府住姜一遇年十六母歿, 守墳三年, 以禮終制。 龍安縣住高天桂, 己亥年征對馬島時, 代父以行, 被虜拘留, 至庚子年乃還, 父已死, 行喪三年, 養其母盡孝。 茂珍郡住船軍李實妻年十四, 擧家瘟疫, 隣里不通, 母及兄俱歿。 女與其父藁葬於外, 父又歿, 女呼天擗地, 以槽掩葬父屍, 晝夜不離。 疫氣旣息, 乞貸邑里, 先葬父母, 後葬其兄。 全州住參軍鄭尙周妻金氏年二十六夫亡, 隨夫母以居, 年逾八十, 孝養無違。 康津縣住生員金适妻金氏, 年二十五夫亡, 不離姑側, 奉養至誠, 愈久不衰。 慶尙道
              慶山縣住孫日宣, 家有疫疾, 父歿未期, 母又歿, 人皆畏避。 日宣親負屍藁葬, 朝夕哀哭, 遂同穴而葬, 歠粥面墨, 盡心致奠, 以終三年。 寧海府住朴龍, 無奴僕, 産業至貧, 父歿葬訖, 廬于墓, 不顧生産。 大丘郡(任)
                〔住〕
              船軍朴得春, 家貧無賴, 母死守墳, 歠粥擔石。 至騎船之期, 則賣田雇人, 以代其役, 遂終三年。 永川郡住散員金學文事親孝, 得四時新物, 必先獻父母, 父歿身係船軍, 未得恒居墳側, 番上則戍海, 番下則守墳, 薦時食一如生時。 忠淸道
              稷山縣住食醫崔子雲, 母歿守墳三年, 朝夕哭泣, 親執炊爨。 父專身不遂, 臥床者七月, 子雲親自湯(樂)
                〔藥〕
              , 灸之得差, 猶不離側, 盡心孝養。 洪州住陳謹, 年方十歲父歿, 哀痛過情, 及母死, 廬于墓側, 朝夕哀呼。 大興縣住朴近妻郭氏, 年二十六夫死, 斬衰三年, 祥禫之後, 不歸其家, 侍舅姑側, 紡績織紝, 以供衣服, 親調甘旨以奉養。 保寧縣女甘勿伊年三十九夫亡, 服衰三年。 服闋, 母及兄弟欲嫁之, 匿不從, 隨子以居。 舅死, 又喪三年, 母死, 又喪三年。 公州住金叅妻朴氏年十八夫亡, 親備朔望之奠, 以終三年, 隨舅氏以居, 盡心奉養者, 今四十三年。 溫水縣住姜訥妻年二十五夫亡, 母欲奪志, 不從, 守節至今。 泰安郡住金洽妻若信年三十三夫亡, 服喪三年, 隨舅姑盡孝養, 及舅姑歿, 又行三年喪, 至今守信。 平安道
              安州住魯思點, 父歿守墳三年, 朝夕哭奠, 負土成墳。 上項孝子節婦內, 未蒙褒賞者, 依他例復戶; 孝子才堪從仕者, 量才敍用。" 從之。
地名: 全州 (全羅道, 府)
年: 1432.0

○召詳定所提調孟思誠、權軫、許稠、鄭招等議曰: "予卽位以來, 常以不改祖宗成憲爲心, 如有不得已之事, 屢有更改, 然奴婢之事, 未嘗更改, 但公私婢嫁良夫所生從良之事, 則大臣多言其不可, 而予不允從。 今更思之, 公私婢屢更其夫, 良賤混淆, 曖昧難明。 因此不父其父, 敗常亂倫, 若之何則上不負太宗之成憲, 下不敗人倫之正道? 其各熟議以啓。" 思誠等以爲: "賤者隨母之法, 亦一代之良規, 豈爲增己之僕隷, 而立此法哉? 蓋賤女日更其夫, 行同禽獸, 其所生但知有母, 而不知有父, 此隨母之法所以立也。 今革其從父爲良之法, 復立隨母從賤之法, 則上策也。 若曰不可更改祖宗成憲, 則宜令公私婢, 嫁良夫之時, 各告本主, 成許嫁文案, 然後乃嫁, 則庶合祖宗之成憲, 而父子之倫亦明矣。" 上又曰: "建官命名, 歷代所同。 本朝都摠制之名, 始於前朝, 因循未革, 予欲改之, 更考古典以啓。" 思誠等以爲: "摠制之名, 誠歷代所無也, 宜復立國初所稱中樞院以爲號。" 上又曰: "予聞平壤府
              太祖影殿, 年久頹圯, 令正朝使李蕆審視之, 蕆報云: ‘殿宇欄墻, 悉皆頹毁, 儀仗祭器, 亦甚麤陋。’ 予心以爲影殿不爲則已, 爲則豈可如此? 太宗嘗曰: ‘先王影殿, 設于州郡, 固無古制, 宜勿構。’ 河崙啓: ‘州人感德思慕, 而立殿奉祀, 則不害於義。 國家立廟州郡, 以奉先王先后之神, 不應古禮。’ 太宗然之。 厥後語予曰: ‘自我千歲之後, 州縣毋立廟。 朴信曾於咸興府立影殿, 欲奉予眞容, 令亟破之。’ 太宗遺敎如此。 古人云: ‘遺敎, 雖不義之事, 尙且曲從。’ 況據禮經丁寧敎之乎? 太宗朝所建州郡之廟, 不可輕革, 然考歷代影殿有無, 酌其可否以啓。" 招、稠、軫等以爲: "非獨平壤, 於慶州、全州亦有之。 先王奉祀, 非州郡所得而爲之, 況歷代之制, 亦所罕見! 殿下所親祭穆淸殿外, 皆令革罷。" 思誠以爲: "已成之殿, 仍舊修補爲便。" 上又曰: "六曹與漢城府, 事務實繁, 堂上有故不仕, 則事多淹滯。 欲於六曹, 加設參判參議各一、漢城府加府尹一人, 何如?" 思誠等以爲: "上敎至當, 況今改正摠制府, 加設爲便。" 上從之, "但隨父從良及影殿革罷, 所係至重, 予更商量。" 仍召前判書趙末生, 問以從父爲良立法本意, 末生對曰: "去甲午年, 臣爲代言, 一日太宗御便殿, 欲立從父爲良之法, 李叔蕃力陳不可, 太宗不聽, 命臣執筆, 親敎立法。"
地名: 全州 (全羅道, 府)
年: 1440.0

○上曰: "兪孝通恒受京職, 未經外寄, 故陞資嘉善, 以除慶州府尹, 亦爲榮也。 謀欲辭免, 託言慶州爲本貫。 又以爲奴婢所居之邑則似或然矣, 又託妻病則實憚其外寄也。 季聞托言妻父年老, 又言唯一女子未得孝養, 婦人不可謂之獨子也。 且言屢經監司, 再赴京師, 自敍勞績, 是甚無禮矣。 予謂季聞膂力方强, 不憚王事矣, 不意其窺免至於如此。 將下孝通、季聞等于義禁府, 鞫問其由, 其草傳旨以進。 且我國外官府尹幾處?" 金墩對曰: "慶州、全州而已。" 上曰: "欲以堂上官已行三品授之, 又欲以觀察使兼任何如? 然不可遽立新法, 汝熟聞予言矣, 其議以啓。"

○刑曹啓: "全羅道
              珍山囚私奴長命、全州囚私奴金元生、濟州囚私奴光龍、平安道
              定州囚官奴徐彦, 竝三犯竊盜; 忠淸道
              礪山囚戶長文繡、慶尙道
              蔚山囚良女方兀歐殺人, 請竝依律處絞。" 皆從之。
地名: 全州 (全羅道, 府)
年: 1450.0

○輪對, 御經筵。 講畢, 參贊官李季甸啓曰: "古今治亂安危之策, 載在史冊, 上所洞覽, 臣何容贅? 以臣目覩言之, 歲在辛亥, 臣以書狀官赴京, 自遼東以往, 年歉民飢, 道殣相望, 一匹綿布之直, 不過數斗, 我國境內, 則民生安靜, 禾穀豐稔, 家有蓄穀。 其時我世宗大王, 勵精圖治, 常參、視事、輪對、經筵之外, 更無他事矣。 以臣歷仕之處觀之, 在書筵, 則書筵官會仕書筵, 無干他事; 在集賢, 則集賢官會仕集賢, 亦無他事。 庶事莫不皆然。 各事其事, 國家無事, 蓄積日增, 國庫皆盈, 各司所儲, 無不充溢。 其改構景福宮之光化門也, 臺臣諫曰: "土木之役, 不可興也’, 門之傾危, 所當改構, 而臺臣尙之言者, 以其時他無土木之事, 故以此爲大役, 而諫之也。 及本國釁起, 北方戍禦之事始緊, 築城兩界, 咸吉、平安、江原、黃海四道之民困焉。 人皆曰: ‘若此不已, 數年之後, 不可救也。’ 內則始撰諸書, 會聚文臣, 經筵、書筵官, 不得專事其事, 其他各司, 文臣之稍優者, 亦皆聚之, 不治其司之事。 此雖右文之事, 各司廢事之弊, 始起矣。 又土木之役, 日增歲加, 無有暫弛, 由是國家經費, 日益繁夥, 加以連年飢饉, 給糴給種, 國廩費盡, 各倉所儲, 幾至空竭, 言之可爲於邑。 以中朝之事言之, 宣德皇帝遣宦官, 使我國, 無歲無之, 或歲再焉。 臣入朝之歲, 正當飢饉之年, 奴兒干捕鷹之運糧也, 遼東一路, 牽杠輈者, 絡繹不絶。 擧一可知其三, 中國之多事, 可知。 正統年間, 朝廷寧靜, 無有雜事, 以使命之不來, 我國亦可以知, 天下之無事矣。 天下寧謐, 連歲豐稔, 遼東一路, 綿布一匹之直, 幾至米六、七十餘斗, 世號太平。 天下之安靜, 在一轉移之間, 其效至於如此。 願殿下體世宗初年之事, 專務安靜, 淸心省事, 備邊、務農之外, 毋及他事。" 上曰: "爾言是矣。 近察人情, 皆以予爲不安靜, 其不安靜之事, 爾其條陳之。" 季甸對曰: "臣之所陳, 只欲殿下淸心省事, 備邊、務農之外, 不及他事而已。" 上曰: "予近日笠子、服色之法已成, 而旋改之, 又立進獻布子織造之法, 其以予爲繁擾者, 無乃指此等事乎?" 季甸對曰: "非徒爲此也。 凡諸立法, 必慮其所終, 而後爲之, 不可輕易也。 近年以來, 立法稍易, 立法之後, 弊隨以生。 立監司兼牧久任之法, 議者非之; 立平安左右道都節制使, 議者非之; 立黃海道都節制使, 議者非之。 此不慮所終, 輕易立法之致然也。 兩界築城, 四道之民, 困窮極矣, 言之者甚多, 未蒙兪允。 臣於丙寅, 職在集賢, 與同僚上疏, 極陳行城之弊。 世宗議諸大臣, 欲停罷, 大臣堅執不可, 未得蒙允。 然因是, 議除江原、黃海兩道築城之軍, 兩道人民, 得蒙恩澤, 而兩界之民, 尙未免焉。 然咸吉道, 則人民阜盛, 猶云可矣。 平安一道, 人民之愁苦, 不可勝言。 今又設屯田, 臣前日力陳不可, 未蒙兪允。 然除三處, 姑於一處試驗, 臣意, 屯田之事, 後當有利。 然平安人民蘇復之間, 願勿行之。 承文院所納表箋、咨文紙, 令下三道, 定爲都會所造之, 試其便否。 此以造紙所爲有弊, 而欲革之也。 然臣聞, 承文院納全州、南原貢紙之時, 或有微瑕, 例皆却而不納。 其還退之紙, 不爲公用, 而改造之費, 實出民膏, 弊亦不貲。 若專恃外方, 而罷造紙所, 則恐有不及於用之弊, 仍舊爲便。" 上曰: "屯田事, 問其便否於其道, 時未一定, 將更議之。 令下三道, 造表箋、咨文紙者, 姑欲試驗耳, 待其畢造而進, 其更啓之。 承文院所納紙, 雖或色惡, 或過於厚薄, 或擣鍊未熟, 或去荊未精, 令造紙所改造, 則猶可用也。 自今皆令納之, 其官守令及工匠移文, 推劾罪之, 可也。" 遂下禮曹, 定爲恒式。
地名: 全州 (全羅道, 府)
年: 1452.0

○司諫院啓曰: "高靈縣監柳孝川, 昔任臨陂縣令, 潛輸綿布于家, 爲部民所發, 且奸全州妓及咸悅官婢, 多行不義。 守令, 民之儀表, 請改之。" 傳曰: "當與大臣議之。"
地名: 全州 (全羅道, 府)
年: 1455.0

○議政府據禮曹呈啓: "全羅道
              萬頃縣前驛丞洪簡, 父死守墳, 其母又得腹疾, 穀道不通, 身瘴濱死, 簡割脛肉細切, 以麪爲丸, 和酒以進, 穀道遂通, 其疾小愈。 明日又進, 大白蚓從穀道出, 其疾永痊。 前副司正金孟倣, 其父得惡腫將死, 自割脛肉細切, 和酒以進, 其父不肯飮, 孟倣先嘗, 父乃飮之, 其疾小愈。 後父疾復作, 又割進之, 乃愈。 竝孝行特異, 人所難能, 宜旌門敍用。 金堤縣學生韓繼忠, 年二歲, 母死, 年未十歲, 父又沒, 居墓側, 朝夕哭奠, 以終三年。 年至三十, 躬自負土, 更營母墳, 麤衣藁鞋, 又終三年。 又嫡母沒, 擔土營塚, 親自炊爨, 守墳三年。 又圖父母形, 出告反面。 扶安縣良女召史, 其夫船軍韓乙生死, 十五年不食魚肉、葱、蒜, 歲久衣破, 更着白衣。 其兄弟憐其貧而無子, 欲改嫁, 固辭不從。 金溝縣學生柳九源死, 其妻芿叱德守墳三年, 至今八年不食肉。 又圖夫形, 掛於房內, 朝夕哭奠, 以冠服置諸左右, 事之如生。 錦山郡故注書吉再之女, 適幼學李孝誠, 事舅姑如事父母。 二十六歲, 其夫無子而死, 凡干喪事, 一遵《家禮》, 不用浮屠。 其舅欲以孝誠田及奴婢分與諸子, 而感吉氏誠孝, 未敢發言, 吉氏知其志, 盡還於舅, 率己奴婢奉養如初, 舅姑感悔, 不奪奴婢田地。 歲至丁巳, 其母病, 還家侍側, 及沒因居焉, 每節必具衣服甘旨, 歸覲舅姑。 又其兄吉師舜仕于京, 吉氏與其兄金石精妻, 同心輸其糧米。 師舜死, 子皆幼弱, 使姪迎屍, 殯于家, 又使姪主喪, 吉氏與師舜妻同居, 服喪期年。 又石精妻死, 心喪三年。 又舅病篤, 身自奉藥, 及死哭之, 眼暗, 諸子欲作佛事, 吉氏以長子之妻, 首行朔祭, 諸子因以感悟, 只行朔望之奠。 昌平縣學生金河遜死, 其妻安氏年二十二, 葬于家北, 朝夕哭奠, 以終三年。 其父哀其早寡貧窮, 欲改嫁, 誓死不從。 其婦行可賞, 宜竝復戶。 全州幼學卜閏門, 母沒廬墓, 親自炊爨, 至誠供奠。 距家十五餘里, 每日定省於父, 以終三年。 掛母影幀於凈室, 朔望致祭, 獻其時物, 出告反面, 事之如生。 金堤縣前副司正金遜之, 母死, 躬擔土石以成塚, 雖寒, 着芒鞋不服煖衣, 廬墓三年。 又其父病苦, 嘗糞號泣, 乞以身代。 及歿一如母喪, 且事繼母, 如事親母。 沃溝縣學生李景文, 其父死, 以母宿疾未得廬墓, 及母死, 葬於父墳之側, 擔土成墳, 親自炊爨, 供奠兩墳, 終三年後, 不脫喪服, 因居父墳, 悲痛哀泣, 無異初喪。 竝孝行可賞, 宜隨才敍用。 南原府
              金自江病苦, 其妻衍金絶飮食, 及死欲與偕死, 父母止之, 不聽, 蒿葬於外, 卽日而死。 宜旌門礪節。" 從之。

○放全州官奴房文仲給告身。 文仲(右)
                〔在〕
              
              太宗朝, 言事得罪, 定爲官奴, 自世宗、文宗朝言官屢請放遣, 至是命釋之。
地名: 全州 (全羅道, 府)
年: 1457.0

○傳旨刑曹曰: "靈光永屬婢仲非, 賜都承旨曺錫文, 延安永屬婢德非、古阜永屬婢召史, 賜右議政姜孟卿; 昆陽永屬婢莫今, 賜雲城府院君
              朴從愚; 任實永屬婢心水, 賜領中樞院事尹師路; 平壤永屬婢性德、梁玉妹厚存, 賜坡平君
              尹巖; 安邊永屬婢於應伊、濟州永屬婢栢州, 賜花川君
              權恭; 靈光永屬婢松伊, 賜前判中樞院事李季甸; 稷山永屬婢梅花、李石貞妾女小非, 賜判中樞院事李澄石; 玉果永屬婢春月、成勝妾女性今, 賜左贊成申叔舟; 咸興永屬婢銀非, 賜右贊成黃守身, 文化永屬婢玉今、友直女子無心, 賜判中樞院事權擥; 李澄玉妾女哲今, 賜判書韓明澮, 靈光永屬婢玉京, 賜判書權蹲; 忠州永屬婢未致, 賜判書洪達孫; 閔伸妾女玉眞, 賜知中樞院事朴薑; 高山永屬婢欣加伊、李老女諫非, 賜都節制使楊汀; 永興永屬婢矢靡他、梁玉妹閑存, 賜都節制使洪允成; 咸安永屬婢小非、成勝妾女玉童, 賜判書朴元亨, 吉州永屬婢寶今、金尙忠女子尙非, 賜參判具致寬; 大興永屬婢於屯、李老女子李非, 賜前大司憲崔恒; 珍島永屬婢召史、趙完珪妾女玉今, 賜判內侍府事田畇; 錦山永屬婢召史, 賜前提學尹士昀; 權自愼妾女未致, 賜府尹柳洙; 吉州永屬婢定非、兪應孚妾女還生, 賜同知中樞院事奉石柱; 雲峯永屬婢奇德、李末生女子石非, 賜府尹康袞, 牙山永屬婢寶德, 賜都節制使柳河; 康津永屬婢若非, 賜觀察使元孝然; 蔚山永屬婢欣德, 賜中樞崔濡; 全州永屬婢漢非, 賜參判黃孝源; 金海永屬婢祿只, 賜左承旨尹子雲; 結城永屬婢於屯, 賜右承旨韓繼美; 權策妹召史, 賜參議曺孝門; 長連永屬婢延香, 賜右副承旨金礩; 博川永屬婢者斤伊, 賜參議權愷; 江界永屬婢全伊, 賜提學鄭守忠; 婢順非, 賜上護軍柳溆; 南原永屬婢吳非, 賜判事柳泗; 金堤永屬婢內隱非, 賜大護軍安慶孫; 泗川永屬婢永老, 賜上護軍趙得霖; 錦山永屬婢小斤伊, 賜副正洪順孫; 眞寶永屬婢春伊, 賜節制使郭連城, 康津永屬婢內隱伊, 賜前護軍崔潤。"
地名: 全州 (全羅道, 府)
年: 1464.0

○司憲府啓: "前副知承文院事宋守中與全羅道
              全州人韓有繼訟奴婢, 守中得伸, 到有繼家尋其奴, 有繼怒, 與隣人金思禮、尹繼明, 縛守中及率奴春夫等四人, 以大棒亂擊, 或以鐵鑷拔足指, 或以馬鍼刺割肌膚, 凡可以侵虐者, 無所不爲。 自朝通夜, 力盡乃已, 守中奴奔告, 萬頃縣吏往救, 則有繼亦拒之甚力。 春夫斃於杖下, 守中濱死乃免’, 如此豪猾之徒, 釋而不治, 末流難救, 請抵重刑。" 上命刑曹, 遣正郞申渙于全州, 轘有繼, 絞思禮、繼明, 其妻孥幷徙江原道。
地名: 全州 (全羅道, 府)
年: 1470.0

○傳旨義禁府曰: "蓬原君
              鄭昌孫賜給亂臣李裕基妻雪非、女子加叱仇之、末非、莫今, 右參贊黃孝源賜給李裕基女子小斤召史, 善山付處李貞元, 瑞興安置高承益、承厚, 康津官奴定屬康孝文兄孝誠ㆍ弟孝舜, 孝文妻未同保授妾女子孝今, 左承旨尹繼謙賜給姜利敬妻末非及末非保授子今丁、女子謁今ㆍ世今, 愼氏保授姜利敬女子終今, 海南安置姜利讃、姜利溫, 金孝震保授姜命重, 靈巖安置姜利仁、姜利順, 順天安置姜利誠、泗川安置姜利興、姜利恭、姜利行, 河東爲奴尹末孫, 巨濟官婢定屬春非, 全州接母保授卵生, 戶婢石非保授億丁、萬丁, 靈巖安置許氏保授連同, 羅州安置趙治、趙孟根、趙季根、韓山充軍李季明, 平山爲奴慶由恭, 海南爲奴金孝祖, 順天付處趙哲山等放送。 星州官奴永屬楊有源、楊得源、楊繼源本州安置, 掌隷院定屬&#x2497D;婢件伊、四月給其所乳養&#x2497D;女子修理及乳兒。"
地名: 全州 (全羅道, 府)
年: 1475.0

○刑曹三覆啓: "全州囚白丁小高山、南陽囚私奴每邑山强盜罪, 律該斬不待時。" 從之。
地名: 全州 (全羅道, 府)
年: 1476.0

○刑曹三覆啓: "全州囚百姓權春ㆍ權中、甲士權卜刦匠人趙希方家强盜罪, 律該斬不待時。 依《大典》, 妻子永屬所居官奴婢。" 從之。
地名: 全州 (全羅道, 府)
年: 1478.0

○刑曹三覆啓: "全羅道
              全州囚私奴春同僞造全州府印信罪, 依《大典》斬待時, 妻子永屬諸邑奴婢。" 從之。
地名: 全州 (全羅道, 府)
年: 1479.0

○刑曹三覆啓: "全州囚白丁石乙知、金諧山, 與在逃永山, 燒人廬舍, 强盜罪, 律該斬不待時。 永山追捕斬, 妻子屬所居邑奴婢。" 從之。
地名: 全州 (全羅道, 府)
年: 1482.0

○癸丑/御經筵。 講訖, 大司憲金升卿啓曰: "今復畜海靑, 與初不畜之意不同。 恐有玩好之漸。" 上默然久之, 厲聲曰: "予棄萬機, 而留意海靑乎? 萬幾之暇, 放一二海靑, 何妨於政?" 正言尹碩輔啓曰: "臣等非以一二海靑, 爲妨政害治。 後日玩好之漸, 不可不慮。" 上曰: "此非珍禽、奇獸之比。 爲祭祀與三大妃奉養畜之耳。 若如所言, 凡供進之禽, 皆從民求之耶?" 領事洪應曰: "全州府尹、判官, 一時俱罷。 此州沃野, 飢荒尤甚, 送舊迎新, 弊亦多矣。 況其府尹等罪狀未著乎?" 上曰: "予初見鄭誠謹單子, 邑人之暴, 意不至此。 及聞誠謹親啓, 然後乃知拘留王使致辱之實。 金瓘則必不與聞, 然境內人拘辱王人, 其罪至重, 守令不可安然在職, 故遞之。 推劾則可知其實也。" 升卿曰: "南忻奸妻曾祖孝寧大君之妾, 心行不肖, 今爲漢城府假郞, 未便。" 上問左右。 洪應曰: "臺諫之言是也。 然忻有才能者也。" 同知事李承召曰: "忻曾爲禮賓直長, 臣詳知其爲可使人也。 賑濟之任, 非取心行, 故抄啓耳。" 上曰: "其時大君呈單(字)
                〔子〕
              , 明非其妾。" 升卿曰: "大君嘗家畜其婢愛念, 其爲妾明矣。" 上曰: "雖非妾, 眼前使喚者, 則必愛護之。 豈以大君之愛, 而謂之妾也? 忻罪名未著, 而廢人前程, 可乎?" 升卿又啓曰: "奉璋拜春川府使, 璋之年歲, 京無帳籍, 考之無據。 然過六十久矣, 璋武臣也。 春川地廣民衆, 豈所能堪? 請改正。" 上問左右。 洪應曰: "璋再經守令, 且善馳馬, 若年未滿七十, 則可堪三年之任。" 上曰: "年未甚老, 而血氣剛强, 且已經守令, 可任也。" 洪應又啓曰: "新授全州判官田霖, 人皆稱武才卓異。 宜特用於邊方。" 承旨金世勣曰: "當時武臣中特異者, 莫如田霖也。" 上曰: "武臣雖善射御, 不識朝章, 則將焉用之? 予所以迭用武臣於朝者, 欲其知事理也。" 升卿又啓曰: "老病服藥及射侯不禁甁酒, 故馮此迎餞者有之, 侵新屬會飮者亦有之, 糜費太甚。 竝禁甁酒何如?" 上曰: "法煩瑣, 則姦愈滋。 但申酒禁可也。"

○戊申/受常參, 視事。 左副承旨成俊, 將刑曹啓目啓: "全州
              沃野倉監考仇孝敏、賑恤官金從下、里正吳仁富、正兵金連山ㆍ金繼孟ㆍ朴敏達、甲士黃吉山、學生崔石同, 當鄭誠謹奉命救荒諸事摘奸時, 拘留致辱罪, 爲首孝敏律該斬, 隨從從下、連山、仁富, 各杖一百、流三千里, 繼孟、敏達、吉山、石同, 各杖八十。" 上顧問左右。 右議政洪應對曰: "其情不過庇護守令, 減死何如?" 大司憲蔡壽曰: "全羅道風俗强悍, 或有殺其主者。 今孝敏等, 已知奉命使臣, 而拘留至此, 罪不可恕。" 刑曹判書李克增曰: "棄毁制書之律, 不合此人之情。" 戶曹參判李瓊仝曰: "救荒摘奸, 實爲民庶也, 民間若知, 則宜感上德, 豈懷惡心乎? 此人之情無他, 不過救護守令而已。" 工曹判書尹繼謙曰: "此人之罪誠重, 然於律文, 似不合。" 蔡壽曰: "雖持制書而歸, 尙不得棄毁, 況親受王命者乎? 痛懲可也。" 上曰: "予意宜加重罪。 大司憲之言是也。 孝敏等, 縱曰庇護守令, 然徒知有守令, 而不知有國家, 是則無君之心著矣。 雖以年老, 不可刑訊, 然至於大事, 豈可以年老而不論哉? 若無情, 則已矣, 知其使命, 至於聚軍發射, 何必致害誠謹, 而後重論乎? 射其從人, 無異於射誠謹也。 今若不罪, 則後無所懲矣。 是雖敎化未至而然也, 然祖宗朝未有之事也。" 洪應曰: "此人不過庇護守令耳, 豈可以風俗之惡, 而用重典乎? 宜斟酌施行。" 上曰: "誠謹奉命之人, 豈可如此拘辱乎?" 洪應曰: "誠謹亦失奉使之體。" 克增曰: "若備儀物而行, 則豈至於斯?" 上曰: "若備儀物而行, 則誰不掩匿? 所謂失奉使之體者, 使於隣國之謂也。 " 洪應曰: "辱使命, 是亦有罪。 今而若此, 則他日奉使他國, 亦何異焉?" 上厲聲曰: "誠謹有罪, 則只罪誠謹, 彼人則棄之可也。" 蔡壽曰: "誠謹以私事而往, 逢此拘辱則已矣, 明知其爲使命, 而若此, 誠謹其何以禦暴? 前日永安之人, 殺監司申㴐, 與此何異? 漸不可長。" 上曰: "雖斷以重罪, 豈至於失刑?" 洪應、李克增, 反覆力請, 上曰: "然則其議于議政府、六曹。" 蔡壽又啓曰申瀞僞造差(貼)
                〔帖〕
              事, 金理等供云: ‘不親受於申瀞, 受於奴姜山。’ 金巾則以爲: ‘親受於申瀞。’ 言辭自若, 略無恐怖之色, 非巾之僞造明矣。 臣則不與申瀞交親, 不知筆跡, 一時同僚視之以爲: ‘瀞之手筆無疑。’ 請拿來何如? 安有宰相僞造印信者耶? 是非特申瀞之罪, 實朝廷所共恥也。" 上曰: "予見差(貼)
                〔帖〕
              三張, 皆一筆僞造則明矣。 但申瀞所爲, 時未的知, 遽拿致乎? 申政丞之子, 且救荒之事, 刻意爲之, 勿令拿致。 想必速來矣。 且人心不可量。 然豈人人所爲哉? 如實爲之, 則豈宰相之心乎?" 蔡壽曰: "瀞安得靦面於朝廷? 迨今不來, 疑必亡命也。" 上曰: "安有宰相, 而亡命者耶?" 壽曰: "僞造尙且忍爲, 安知不亡命乎? 請須拿來。" 上曰: "政丞之子, 故姑許自來耳。" 壽曰: "假如叔舟犯此等罪, 其可寬貸乎?" 上曰: "瀞若聞此, 應必速來, 姑待之。" 壽又啓曰: "臣聞崔濕陞資憲, 鄭存陞堂上, 功勞則臣未敢知, 宦官之職, 不可濫也。 上歷覽古史, 已悉宦官之弊。 昔者唐
              玄宗, 任用宦官, 自以爲: ‘我實明斷, 用之何害?’ 厥後見制於宦官。 以我朝觀之, 魯山朝, 宦官弄權, 世祖剪除, 至睿宗朝始用焉。 人主不當以一時之計, 而不爲萬世之慮也。 且宦者, 性識聰敏, 言語明辨, 常侍左右, 便於任使, 故得寵遇矣。 上今雖如此, 安知後日不如玄宗之見制乎? 況崔濕復職未久, 特加資級可乎?" 上曰: "卿言是也。 然不任事, 何害之有? 太宗朝老宦, 只崔濕一人耳, 是以加級。 鄭存亦老宦, 故加一級。 予亦謂臺諫聞之, 則必論啓矣。" 壽曰: "人君統御群下, 唯爵賞耳。 安可濫焉?" 上曰: "特加者, 豈獨此也?"
地名: 全州 (全羅道, 府)
年: 1483.0

○刑曹三覆啓: "全州囚私奴伐介毆其主亡龍罪, 律該斬不待時。 肅川囚白丁小斤山, 强盜金得幹家衣物罪, 律該斬不待時。 依《大典》, 妻子永屬官奴婢。" 皆從之。
地名: 全州 (全羅道, 府)
年: 1489.0

○全羅道觀察使李淑瑊啓: "南原人前牧使尹孝孫登第, 仕至舍人, 以兩親居南原, 請辭職歸養, 廷議多之, 補長興府使。 及父死, 哀毁幾滅性, 喪制一依《家禮》。 服闋爲參議, 以母老請辭職, 除全州府尹, 舁母之任, 夫婦必躬自調膳以進。 秩滿還朝, 又辭職歸養, 朝夕之奉, 必具甘旨。 歲時伏臘, 必置壽尊, 大會鄕黨親戚以歡樂之。 日與子弟躬親漁獵, 以供滋味, 常令子姪兒孫隣里老嫗娛侍左右, 使之醉飽, 以慰母心。 一弟家貧, 母常以爲憂, 與之粟百斛, 其弟亡一奴, 又與一奴, 母感泣曰孝子也。 及拜羅州牧使, 養母愈謹。 未幾母死, 執喪以禮。 及葬連數郡, 大雨, 獨葬處七八里間雲陰不雨, 葬畢大雨, 人稱誠孝所感。 廬墓三年, 日必四尊, 尊必哭泣, 鄕黨稱其孝。 礪山人朴致林妻良女莫德, 夫亡不出鄕井, 家內立神主, 朝夕設奠, 一如平生。 朔望則必上塚設祭, 至今二十年間, 不懈益虔。 同郡人金順福欲娶之, 莫德誓死不從, 訟于官, 竟罪順福, 全節守義, 近古所罕。 請崇奬二人, 以礪風化。" 禮曹據此啓: "凡孝友節義褒奬之典, 最是興化重事。 今孝孫等事, 觀察使只據鄕人之言, 不詳究其實。 且孝孫所行雖是實行, 有家法士大夫職分當爲, 非甚絶異之事也。 但莫德以田野愚婦, 能全婦道, 守信不變, 誠可嘉尙。 請令觀察使詳加覈實以啓。" 從之。
地名: 全州 (全羅道, 府)
年: 1491.0

○甲寅/義禁府啓: "益山吏萬孫供云: ‘名不知忠淸道都事處, 郡守給米三斛。’, 李季通供云: ‘名不知忠淸道都事, 卽姜參也。 去己酉年三"四月間, 給米二斛。’ 姜參云: ‘戊申冬節, 歸全州。’, 季通變辭云: ‘果非己酉春節, 乃戊申年冬節。’ 其萬孫、季通所言米穀不同, 而季通、姜參給米時節亦異, 且金汝礪云: ‘姜參奴持請簡而來, 適季通因病不出, 未呈而歸, 其後將此意言於季通, 季通送米一斛, 吾傳於姜參。’, 姜參則云: ‘汝礪送米十二斗, 吾受而戲書答之曰: 「吾不求之, 而贈米何耶?」’ 此非以季通所贈而受之也, 若推汝礪, 其姜參之請與否可知矣。 且萬孫、季通, 以姜參覈己爲恨, 而如此納招, 則其設心尤詐, 故欲推而知其情, 非以姜參爲有罪也。" 傳曰: "姜參雖受汝礪送米, 非求而得也, 萬孫、(李通)
                  〔季通〕
                
              皆云給之, 姜參云不受, 以此而刑及姜參, 則是姜參言事而賈禍也。 姜參若受季通送米, 寧不愧於心而敢言季通之不法乎? 此而必推, 言路恐閉矣。 姜參及事干萬孫、汝礪竝勿推可也。"
地名: 全州 (全羅道, 府)
年: 1502.0

○戊申/受常參, 朝啓。 承旨李坫啓: "典獄署囚私奴內隱松打殺人小兒罪, 初覆。" 王曰: "依律。" 坫又啓: "全州囚驛子李恩同打殺院主丁德京罪, 斬待時, 三覆。" 王顧問左贊成朴楗曰: "當依律?" 王又問之左右, 良久不能答, 王曰: "依律。"

○掌令徐克哲、正言尹耕啓: "今年凶荒已甚, 而災變累作, 其傷和召災, 未必不由於土木之役。 今此營繕, 非欲永罷, 當待可擧之時而爲之。 酒不可不禁, 而會禮宴亦豈不得已之事乎? 非謹天戒之道也。 朴元宗不數月而再令上來, 驛路豈無弊乎? 李彭同以賤口, 從良爲別坐, 未見其朝士之爲貴也。" 克哲啓: "朴崇質奴禹同事, 雖經赦宥, 然崇質聽其奴之請, 使孫巨乙亏未、金介同免其入居, 豈宜居六卿之職乎? 丁三山事, 亦已經宥, 然全州大邑, 而只餘醬三甕, 則其他不法可知。 況濟用監典守布貨, 三山不宜爲判官。" 傳曰: "酒禁、營繕不允之意, 業已言之。 會禮宴事, 冊封雖世有之, 皆値春秋盛時, 予亦八歲, 猶受冊於內庭。 今世子年纔五歲, 出受外庭, 皆不失度。 國之大事, 莫過於此, 安得不行此宴乎? 彭同從良亦有由, 況內需司別坐, 率皆此類, 豈擬朝士之列乎? 元宗事, 上來則可知其由矣。 崇質、三山已蒙赦宥, 不必追論。" 克哲等更啓元宗及酒禁、會禮宴、營繕等事, 克哲又啓崇質、三山事, 傳曰: "崇質事, 當議于政丞。 會禮宴、酒禁、營繕, 爾等雖以謹天戒爲言, 然日月之食、水旱、凶災之變, 四五十年而一見, 則所當驚駭而恐懼, 若此災變, 歲率有之。 人君若謹天戒而廢事, 則長拱手無爲矣。 三山事, 旣已蕩滌, 而復追論可乎?"
地名: 全州 (全羅道, 府)
年: 1504.0

○義禁府奴彭孫告: "全羅
              扶安縣騎兵崔仲孫隣家人金守明謂余曰: ‘吾曩於番上時, 侍衛仁政殿, 觀上接天使之禮, 天使挺立暫揖, 主上則曲身行禮, 腰體甚細, 不甚雄偉。’ 仲孫四寸兄居全州者, 亦以事到仲孫家, 聞守明言乃曰: ‘王乃全州
              李姓也。 李拔都
              天立爲主, 汝勿爲此言。’ 守明曰: ‘今王卽位以來, 連年凶歉, 漕運敗沒, 歲至四十餘船。 其拯米給民, 令擔納新穀。 又貿布於濟州, 給民換穀, 民之困苦太甚, 此皆從臣下之言, 不勤政事故也。" 傳曰: "令義禁府拿鞫金守明等。"
地名: 全州 (全羅道, 府)
年: 1507.0

○臺諫啓辛殷尹、金興守、崔祥等事, 又啓曰: "權齡依憑淑儀之勢, 占奪人家, 朴世俊爲全州判官時, 刑罰刻迫, 旣罷職, 又以私憤, 與士族鬪狠, 被窘辱, 此人不可收敍。 丁世明爲都正時, 籍世子嬪之勢, 分遣家奴于外方, 徵索甚多, 作弊極矣, 亦不可敍。" 不允。
地名: 全州 (全羅道, 府)
年: 1512.0

○臺諫啓高安正等事。 諫院又啓曰: "裵哲輔, 其父居星州, 奸其邑妓, 生子息三四人, 奴婢正案, 皆以哲輔之父爲父, 一鄕人所共知。 哲輔以其父所生女爲妾, 此所謂穢行也。 前已行移推之, 而此事罪關大辟。 哲輔, 星州首品官, 又時任幽谷察訪, 中間止抑, 此人不可齒仕版。 姜澂前爲全州府尹, 昏暗懦弱, 不能治官, 奸吏恣行。 且寺社屬公田地, 多有之, 或屬屯田, 以補軍資, 或屬學田可也, 而給其四寸弟, 至爲非矣。 非徒此也, 在廢朝, 無志節之事亦多。 不合亞卿, 請遞。" 傳曰: "裵哲輔事, 已令考其推案。 姜澂二品宰相, 且授參判已久, 何可改也? 餘皆不允。"

○甲子/御朝講。 獻納慶俶曰: "弸中許和, 國家輕重係焉, 不可輕許也。 姜澂於廢朝首從分棟
                〔分揀〕
              時, 推調他人, 不顧志節, 且尹全州, 政治不善, 以屬公田, 私給其四寸, 前爲刑曹參判, 被論而遞之。 況禮曹事大之司, 國家禮文, 皆出於此, 豈可以如此之人, 爲之亞乎? 請速改正, 高安正之加, 不可不改。 哲輔瀆亂天常, 行同禽獸, 其可齒諸仕版乎?" 持平李蕃, 又啓不可許和事及高安正、姜澂、李㻋、裵哲輔等事, 不允。 領事成希顔曰: "臣聞平壤判官, 率來下人等, 止接京邸, 有一勢家奴子, 成群作黨, 犯夜作亂, 其止接人, 或逃竄或被傷。 王城之內, 泛濫如此, 法司自當糾察, 雖三公之家, 當以嚴治, 若涉宗室, 則宗簿寺當推之。 紀綱恐不嚴明, 請令義禁府推懲。" 上曰: "未知某家事也, 果若如是, 則有司當推。"
地名: 全州 (全羅道, 府)
年: 1514.0

○戊戌/御朝講。 持平延九齡曰: "今進講《禮記》所云: ‘不夭殀, 不覆巢。’ 聖人愛物之心, 豈偶然乎? 黃海道進上兒鹿之弊, 臣前已啓之, 而該司防啓。 民之怨苦莫甚, 臣所目擊, 故敢復啓。" 同知事南袞曰: "臣亦嘗見, 農務方劇之時, 如雉卵及兒鹿, 奔走求捕, 守令亦甚濫徵, 於聖上生物之仁, 豈非大欠? 此非惟正之供, 固宜裁減也。" 上曰: "此非止進上, 爲薦新, 故未能卽廢。 更議爲之, 可也。" 特進官姜澂曰: "臣前爲全州府尹時, 見進上小銀口魚, 甚爲稀貴, 或値雨水, 則全未得捉, 其弊亦甚不少。 此亦下問該司, 而裁減可也。" 領事宋軼曰: "如此之事, 不須議之。 若知有弊, 則雖薦新之物, 亦當裁減。 大抵近來百物彫殘, 守令亦甚濫徵, 民之怨苦, 何可勝言?" 侍讀官金安老曰: "聞慶尙道
              安東, 風俗至惡, 奴殺其主者頗多。 其傍近如義城等處, 無賴者多聚, 爲刺客之事, 人皆畏其報復, 雖守令, 亦未能剪除, 國家宜別立禁制之條。" 上曰: "此事至爲駭愕。 其搜捕事, 該司當措置矣。" 南袞曰: "國家蓄積虛竭, 豐儲倉虧欠之穀, 至於三萬餘石, 他各司亦皆如是。 國家若有不時之費, 何能支用乎? 雖曰年穀不登之所致, 亦或以逐末者, 多奢侈濫用而然。 救弊之要, 在乎節用、愛人, 使民以時, 以紓生財之本而已。" 上曰: "虛竭之弊, 果如所啓。 須上下體念, 節用、愛民, 敦本抑末, 可也。" 安老曰: "尊經閣在孔子廟庭, 而盡焚無餘, 至爲驚動。 雖已遣官致祭, 而不可以此, 塞警懼之實也。 當親擧盛禮, 慰安先聖, 以示崇尙禮義, 振起斯文之意。"
地名: 全州 (全羅道, 府)
年: 1521.0

○丙子/傳曰: "臺諫雖論安瑭等奪加有差, 然罪旣同科, 則不可輕重之。 柳雲以下竝依安瑭, 盡奪告身可也。 文瑾雖已死, 亦可追奪。 且據臺諫之所啓名目, 以奉傳敎, 則外間亦知其所由矣。" 政院啓曰: "安瑭等事, 自上欲摘示其罪目, 故敎以各於名下, 書臺諫所啓名目, 此, 甚當矣。 但前者, 趙光祖等被罪之時, 不擧名目, 今獨擧之, 與前者有異。 今雖不擧罪目, 人將自知之, 請依前不擧其目, 何如?"傳曰: "前日之不擧罪目者, 乃急遽而然耳, 不無後論。 今以臺諫所啓, 各書其罪目, 作傳旨, 以諭外人可也。" 其傳旨曰: "前議政府左議政安瑭則誤國奸魁, 前刑曹參判柳雲、前慶州府尹柳仁淑則觀望附勢, 卒慶尙道觀察使文瑾則詭隨盜名, 前禮曹參議李成童乞憐求合, 前全州府尹鄭順朋則奴顔諂事, 前三陟府使申光漢則愚妄徵逐, 前金海府使朴英則眩名趨利, 竝宜告身盡行追奪。"
地名: 全州 (全羅道, 府)
年: 1526.0

○乙巳/御夕講。 特進官沈貞曰: "臣觀全州囚向化童綱推考事, 當初推問根脚時, 本於義州地方胎生, 長養云, 而語音多不如我國之言, 且隨父母, 乞糧出來, 母則歸溫陽; 父則到龍仁身死云。 及行移平安道, 推閱義州里正、古老人, 則童綱元非義州居住人物云。 以此觀之, 情迹至爲綢繆。 大抵, 我國關防不嚴, 故外人出入自如, 道路迂直, 靡不周知。 童綱必是深處野人, 托於乞糧, 深入南方, 不無與莾哈相通之弊。 但因囚在外方, 文移往來之際, 必不能詳鞫。 若令本曹,
                【貞時爲刑曹判書。】
              或詔獄, 拿來推之, 則奸僞必見矣。" 上曰: "外方獄囚, 往復推鞫, 慮有未盡。 若拿來推之, 奸僞可知。" 左承旨柳溥曰: "我國本無關防, 野人出入無忌, 山川道路, 盡行涉躐。 若復逃入本土, 作賊我彊, 則其禍必大。 且前聞金銛所啓, 移居高原
              野人, 專爲姑息, 不卽驅去, 而漸成滋蔓。 平安道囚禁野人十餘人, 分處巨濟、珍島等地事, 朝議已定。 但在當時, 口數雖少, 終必繁滋。 且今雖分置各邑, 萬一得乘便隙, 一朝嘯聚, 則勢必響應。 晋之五胡, 初豈知滋蔓? 然不聽郭歆徙戎之策, 故終受禍不少。 我朝亦許居倭奴于三浦, 以致庚午之變, 況野人技長弓馬, 非倭人之比。 今若雜處南方, 則終成腹心之疾。 刷還本土, 誠爲長策。" 上曰: "夷狄不可滋蔓。 今若分置南方, 則非徒後必有害, 其費公廩亦多, 果爲未便, 刷還之策, 亦可擧也。"

○全羅道觀察使柳灌狀啓曰: "道內各官孝行卓異者: 潭陽府書員權福, 早歲失母, 慟未報恩, 朔望設祭, 盡其誠敬, 事其父, 昏定晨省。 及歿, 晝夜號泣, 三年後忌日之月, 不食酒肉。 長水縣幼學金敬孫, 父死, 不離殯側, 哀毁過禮, 漁獵養母, 貿供甘旨。 母年過百歲而死, 敬孫年亦七十, 而三年不離墓側, 啜粥哀毁, 家有急難, 足不到門。 興德縣錄事吳俊, 其父腫疾, 或吮疽; 或嘗糞。 及歿, 哀毁過禮, 不食鹽醬、菜果。 羅州正兵崔致江妻良女能今, 夫亡, 朝夕泣血, 春秋製造衣服, 祭後燒焚。 今至十九年, 不改初心, 致哀盡禮, 又不食肉。 扶安縣進士崔弼成, 其母患乳腫甚苦, 藥餌無效, 吮腫得愈。 父進士秀孫得惡疾, 彌留累月, 百藥無效。 醫云: ‘蝙蝠可治。’ 時當冬月, 求而不得, 號天而泣, 蝙蝠自至, 和劑以進, 厥疾乃瘳。 前直長韓崇錫, 其母發癰幾死, 吮疽得全, 及其歿, 守喪盡哀。 又遭父喪, 親執奠饌, 廬墓喪祭, 一出至誠。 康津別侍衛高守儉, 父母之喪, 竝守墳三年, 仍居墓側, 朝夕致祭。 國忌日則不食酒肉, 又以素饌行祭, 二十五年, 略無懈心, 一鄕共推爲孝子。 古阜郡鄕吏李成浩妻今伊, 爲夫所黜, 其同生欲令改嫁, 誓死不從, 逃入舅父家。 舅父哀憐, 使其子成浩, 復合同居。 及其夫死, 日夜哭泣盡情, 行喪三年後, 仍着喪服, 堂中設靈座, 朝夕行祭。 衣服造置, 一依生時。 別侍衛李叔孫, 遭母喪, 哀毁過禮, 守墳, 一不來家, 三年內不飮酒。 沃溝縣別侍衛杜世俊, 其母病臥五十餘日, 須臾不離於側, 不解衣帶, 嘗糞以驗。 死後, 不與家人相話, 其母所嗜之物, 必盡力求得以奠。 晝夜哭聲不絶, 以終三年。 長城縣
              丹巖驛吏車舜年, 事親至孝, 如得異味必獻。 每遇佳節, 獻壽父母, 必邀鄕黨父老以樂。 其父仁甫得淋疾, 便澁不通, 氣絶, 舜年抱持, 籲天乞命, 吮其陽莖二日, 水道自開, 小便通下, 乃得復甦。 全州府生員朴世直, 性本厚重。 年十餘歲失母, 哀慕三年, 每傷事母不盡其年, 事父益謹, 奉養甘旨, 無不如意。 及歿, 啜粥三年, 不食羹醬, 草屨、苴杖, 不出洞口。 私奴金千同, 其母患惡腫, 卽斷指燒和于酒, 饋之, 病母卽愈。 幼學朴衡文妻金氏, 喪其夫, 三年內不梳頭, 朝夕親奠, 日夜哭泣。 喪畢後, 每製衣, 墳前哭祭, 移置神主前, 節改則遞舊易新, 哭焚淨地, 返魂享祀, 至今不怠。 金堤郡私奴難金, 其父母生時, 盡心孝養。 母死後, 廬墓三年, 仍居墓側。 又事主謹勤, 其主常患窮乏, 盡心救助。 得時新之物, 不獻於其主, 則不忍先嘗。 幼學尹師仁妻朴氏, 年二十五時喪夫, 今至十六年, 素服、素饌而節日及忌祭時, 親往墳前, 哀痛如初。 學生徐致明妻良女馬非, 年三十歲喪夫後, 二十一年, 不脫喪服, 設位版、素帳, 冬夏衣服造置, 朝夕設奠。 萬頃縣
              崔致江妻良女今伊, 年三十七歲, 無子女、喪其夫。 今已十七年, 衣白衣、不食肉、不茹葷。 奉神主, 設床帳, 香爐甁花, 朝夕上食, 備時物。 製時服以進, 燒舊易新。 朔望、俗節則疾病、風雨外, 必上墓以祭。"
地名: 全州 (全羅道, 府)
年: 1528.0

○禮曹以孝子、節婦等公事入啓曰: "前者上敎以爲, ‘季世有如此孝子節婦, 其行可嘉。 其褒賞節目, 改磨鍊爲當。’ 云。 臣等考其可以旌表者, 蓋斷指之事, 特因一時誠激, 而爲之也。 至於年久, 而孝行不替者, 其孝行尤最焉。 斷指者, 在古例爲旌表, 故若干人, 當爲旌表也。 往在趙光祖時, 孝行尤異者, 移文于各道, 悉抄令報。 今者此人等, 其時未得顯著, 恐其實有異也。 然於見聞, 雖不高, 有一事涉於孝行者, 則所當賞物也。 其中稍異者, 復其戶, 又其中不惜身體, 而所行表著者, 旌表其閭也。 以文案見之, 則其中特異者, 雖載於《三綱行實》者, 無以過矣。 所當旌表之。 但自上嘉賞節行之意, 窮村僻巷之人, 何得以知之? 若以傳敎之意, 判付於此公事, 而移文, 則外方亦知上意之所存, 而尤有所奬勵焉。" 傳曰: "啓意知道。" 其公事曰: "全州私奴金千同、江陵幼學崔應祿、進士申命和妻李氏、咸從幼學盧仁碩、安州軍士朴好、女子朴德、中部私婢末德、抱川閑良權居敬之於父母, 价川良女莫時之於夫, 不惜肌膚, 斷指燒饋, 竝得差病。 忠州前惠民署參奉河叔崙, 旣割其股, 又斷其指, 以療(毋)
                〔母〕
              疾。 牛峯忠順衛李潤童妻洪氏, 前以節行卓異, 復戶勸奬。 厥後二十餘年, 誠敬不懈, 志節益固。 此人等特異, 雖《三綱行實》所載孝子、烈婦, 無以過也。 潭陽書員權福、長水幼學金敬孫、興德錄事吳俊、扶安進士崔弼成、前直長韓崇錫、康津別侍衛高守儉、古阜別侍衛李叔孫、沃溝別侍衛杜世俊、長城驛吏車舜年、全州生員朴世直、三陟幼學金崇孫、楊口戶長柳潭、咸從前旅帥劉仁達、順安前參奉朴蔓根、高原幼學徐尙仁、沃川校生林世華、結城幼學兪恒、金堤私奴難金、鴻山水軍金元孫、中部私奴朴達、沃川驛吏梁老等, 各爲父母, 生盡其孝, 死盡其禮, 操行卓異。 羅州良女能今、古阜良女今伊、金堤良女馬非、萬頃良女今伊、嘉山甲士方權妻尹氏、沃川驛吏梁祿妻莫藏、德山良女寶德、南部故府使崔季思妻南氏、金堤故幼學尹師任妻朴氏、全州幼學朴衡文妻金氏、沃川良女石乙今、西部故僉知鄭錫禧妾良女貞今、雲山故幼學兪諧妻良女中之等, 夫亡後, 喪禮極盡, 其誠, 久而不衰, 節行可尙。 潭陽正兵鄭利、鄭漢、鄭進、鄭倫同居二場, 奉養其(毋)
                〔母〕
              , 孝友之情, 出於至誠, 亦爲可嘉。 前項金千同、崔應祿、河叔崙、申命和妻李氏、盧仁碩、權居敬、朴德、末今、莫時、李潤童妻洪氏等, 則依《大典》旌門復戶。 書員權福、幼學金敬孫、進士崔弼成、別侍衛杜世俊、生員朴世直、幼學兪恒、錄事吳俊等, 則賞職。 幼學徐
              尙仁、良女能今、良女今伊、良女馬非、今伊、私奴朴達、驛吏車舜年、梁老等, 則復戶賞物。 韓崇碩、高守儉、李叔孫、金崇孫、劉仁達、朴蔓根、林世華、金元孫、柳潭、難金、朴衡文妻金氏、尹師任妻朴氏、兪諧妻中之、方權妻尹氏、良女石乙今、寶德、貞今、莫莊、崔季思妻南氏、鄭利、鄭漢、鄭進、鄭倫, 則賞物勸奬何如?"
地名: 全州 (全羅道, 府)
年: 1534.0

○壬戌/傳于政院曰: "卽見慶尙道觀察使書狀, 今雖禁忌, 事甚驚愕, 故言之矣。 自古盜賊, 無歲無之, 然奴婢殺主,
                【慶州居進士南世豪奴, 大上佐、小上佐等, 連引賊人張無作只, 同殺其主世豪。】
               (誤)
                〔誠〕
              稀世之事, 其爲驚愕, 莫大於是。 賊人張無作只受刑二次, 如此苦熱, 若或隕命, 則不得明示典刑。 卽速畢推啓覆, 以正典刑事, 令刑曹爲公事以啓。 且張無作只刦奪全州居前參奉崔守洪處女, 率歸于江原道
              寧越郡, 才人知邑同家依接云。 彼知邑同, 若與張無作切親之人, 則其在人情, 勢不得首告也, 若非親戚, 則可因里正等告官, 而不告。 慶尙道觀察使, 已移文于江原道觀察使, 彼知邑同者, 使之捉囚矣。 然其家屬之人, 則不及焉, 豈有在家不知之理乎? 知邑同家屬之人, 竝令捉囚推問事, 言于刑曹。"
地名: 全州 (全羅道, 府)
年: 1544.0

○吏曹啓曰: "前者, 全羅道觀察使
                【宋麟壽。】
              啓聞孝行卓異之人。
                【全州居幼學柳承績, 孝誠出天。 三歲慈母棄世, 行年五歲, 始知母死, 哀慕不已。 及長, 常欲追喪, 風疾纏綿, 歲久未差。 年及五旬, 恐其餘年日短, 未遂初志。 歲在辛丑, 結廬母墳, 備祭服, 哭泣朝夕, 一如初喪, 啜粥三年, 一不到家。 喪畢, 圖父母形像, 益謹祭祀, 期以終身。 往在燕山朝, 金淑媛父生佛恃勢, 欲奪其父田民, 繫縛亂打將死, 承績挺身手歐得脫。 其孝行, 罕出古今。 幼學崔應泗居全州, 天質和順, 與物無競, 孝心純至, 事親無違。 其母病劇, 嘗糞號泣, 疾遂愈。 母死, 親自歛襲, 凡事一遵禮制, 親執祭物, 朝夕哭位。 其廬幕距家纔一里, 而三年啜粥, 一不到家。 色養老父, 定省侍側, 不顧妻子。 父歿, 哀傷愈篤, 一如前喪, 前後居廬六年, 一不出廬外, 人無間言。 幼學金翼漢, 亦全州人。 性行純粹, 持己端雅。 少時其父亡, 哀傷如成人, 事母, 承顔順旨, 一家征賦, 奔走處置, 不使母知之。 母得風疾, 長在床褥, 湯藥無少懈, 坐臥起居, 必親挾持, 及病劇, 嘗糞知其必危, 冒雪沐浴, 號泣祈禱, 病亦少間。 及歿, 啜粥居廬, 素多疾病, 羸弱增劇, 親戚勸之退保, 亦不聽, 凡喪事, 竭力誠備, 旣葬之後, 猶不食鹽醬。 家業伶(行)
                    〔仃〕
                  , 奴僕盡逃, 妻子無托, 凍餒切身, 亦不還家。 大祥之後, 返主宗家, 別爲紙疊, 朝夕哀奠, 一如居廬時。 其父嘗貧, 分割宗家基田, 以給諸子, 翼漢告于同腹, 盡給長孫, 又出別得之田, 以給諸兄, 其奉祀奴婢皆死, 以壯奴充給, 自占老弱。 孝悌友愛之篤, 出於天性。 羅州居生員鄭文孫, 父早沒, 事母順旨, 未有少違。 母年九十餘歲, 常臥不起, 親奉溷器, 不使侍婢。 及沒, 文孫年過七十, 朝夕之奠, 躬行不怠, 雖衰病, 未嘗以子弟代焉, 居廬三年, 一不到家。 幼學郭居仁, 居古阜。 自少志學, 六擧不中。 事親極盡其誠敬, 及遭父母喪, 居廬六年, 一不到家。 終制後, 朔望必祭, 得新物必薦。 兄弟皆無子而死, 哀毁異常, 凡喪葬, 一如考妣, 袝于祠堂。 弟居儀妻曺氏無家, 別構一舍於墻內, 護恤甚篤, 曺氏感恩, 欲養其子傳家業, 居仁不許, 勸養其妹夫宋忠良女, 曺氏又欲分其田民, 與居仁之子, 居仁固辭。 遭年凶, 賑恤隣人如己家, 有窮族無田地, 借與己田, 久而不推。 生員羅應虛, 金堤人。 性剛直好學, 平生以孝友爲己任, 事親無所不至。 有弟三人, 友愛甚篤, 遭父喪, 與弟三人, 廬墓三年, 一不到家。 又丁(外)
                    〔內〕
                  艱居廬, 有少子病將死, 欲見呼父甚哀, 猶不往見, 前後喪葬, 一遵禮制。 其父安世及祖甫重, 世以孝友傳家, 至應虛愈篤, 鄕中稱孝友世家。 進士具斗南, 綾城人。 父死翼日乃生, 及長, 哀慕愈極, 每遇忌辰, 前期十日, 沐浴齋戒, 事母吳氏至孝, 承順色養。 有二姊, 母旣老病, 當分財田, 鍾愛斗南, 欲優給, (十南)
                      〔斗南〕
                    
                  固辭, 割己田, 許姊資業。 二姊先沒, 哀傷如喪親, 敎誨二甥, 一如己子。 及丁母憂, 哀毁骨立, 葬祭如禮, 廬墓三年, (三)
                    〔一〕
                  不到家。 服闋, 奉神主如事生, 出必告, 反必面。 凡祭, 前期齋沐, 愈久愈謹。 且爲受業師, 忌日必祭, 過官門必下馬, 雖雨雪昏夜, 益虔不變, 鄕里咸稱。 前軍器寺奉事朴漢忠, 珍原人。 其母朴氏得惡疾, 百藥無效, 自斷右手第四指, 和酒以進, 母病乃瘳。 進士鄭彦忠, 泰仁人。 性本純孝, 行己簡默, 明於學術。 丁外憂, 省(父)
                    〔墓〕
                  時, 過家不入, 及丁內艱, 廬墓三年, 朝夕哭奠, 躬執祭物。 家貧, 妻子餒飢, 小無動念。 葬具石物, 極稱其情, 皆獨辦, 不賴同腹, 一鄕欽(墓)
                    〔慕〕
                  。 前訓導金稱, 錦山人。 父母生時, 盡心孝養。 年二十, 母病嘗糞, 旣沒, 斂殯祭祀, 一從《家禮》, 廬墓三年, 啜粥。 及父喪, 年將六十, 親自炊爨, 凡治喪, 一如母喪, 寢不解衣, 一不到家。 服闋, 于今九年, 朔望祭祀, 一如居喪之時。】
              命賞以職, 如生員、進士之人, 則可敍用於資(汲)
                〔級〕
              相當之職矣; 幼學, 則不爲蔭取才者多, 而其在三館者,
                【朴漢忠】
              當以次例遷爲賞職, 何以爲之? 取稟。" 傳曰: "此乃勸奬之事, 不必拘於常例也。 蔭取才有無及例遷, 皆不可計也。 該曹察而爲之。"
地名: 全州 (全羅道, 府)
年: 1549.0

○傳于吏曹曰: "近來守令, 不恤民生, 民生困瘁, 莫此時爲甚。 全州, 大處也, 必差遣有名望者, 然後庶可蘇復, 隣官守令, 亦有畏戢。 故特以羅世纘爲府尹。
                【世纘有志槪。 乙巳年爲大司諫, 力救白仁傑, 又嘗請削衛社功濫授者, 未蒙允, 遂引疾在告。 林百齡勸其出仕, 而終不出, 謂百齡曰: "自古寧有作事如此, 而不貽譏後世者乎?" 百齡慙而退。 由是積忤, 李芑等密啓遠之。 且百齡欲擇取功臣奴婢, 屢招掌隷院官言之, 或以簡請。 時世纘假屋, 與百齡家相近, 嘗謂人曰: "事固有不可知者。 百齡前日以湖南夫子稱, 而今乃至於自擇功臣奴婢, 人其可信乎?" 百齡聞而惡之。】
              
              河陽縣監, 則以閔篪差之。"
地名: 全州 (全羅道, 府)
年: 1553.0

○庚寅/上御朝講。 領經筵事沈連源曰: "天友西堂
              
                【日本副使, 將還本國, 中途而死。】
              臨死, 請以族親除官, 使得往來致祭, 自上旣許之, 於柔遠之道可矣。 然倭人受職之事, 則必待有功, 然後可以除官。 其將死求請之言, 豈可從之乎?" 申光漢曰: "《韻府群玉》, 前日於經筵啓請, 設居於讀書堂賜暇之地, 非可撰書之所也。 然見此書, 亦不爲無益, 可偶一爲之。" 大司憲金澍曰: "成均學諭柳世茂秣馬于全州
              歸信寺前, 意欲入休寺, 持音僧率其徒百餘人, 各持杖扼世茂之項, 破世茂之笠, 幾被歐打。 世茂謂其僧曰: ‘汝何困辱如是耶?’ 僧曰: ‘汝雖文官, 我亦有王爵。’ 因打其奴, 破傷頭額。 臣等聞之, 不勝驚愕。 請下書監司, 問其情由, 各別治罪。"

○傳于政院曰: "往在乙巳年, 宗社幾危, 朝廷離叛, 祖宗在天之靈默佑, 再安宗社。 其時尹元衡有莫大之功, 可錄一等, 而自謙不願爲一等, 故錄於二等, 此予顚倒之事也。 奴婢田畓, 可依一等功臣例加給。 其妾子, 曾已許通仕路, 而其妾不授職牒。 今日職牒成給可也。 且大司憲所言內官、僧人作弊之事, 自內已爲詳察, 皆罪之矣。 全州
              歸信寺、星州
              積山寺僧人等, 內需司已聞其所犯, 方推之矣。"
                【時以朴漢宗爲內需司提調, 刻其印, 列于二品, 重其權, 使得直啓, 專掌內司奴婢僧徒之事, 出入內外, 頗張威福, 文移關牒, 旁午道路。 以僧人、奴婢之故, 至於罷黜守令, 囚杖郡吏, 比比有之, 政院所不知, 臺諫不敢言, 別作一朝廷。 識者憂其有南衙北司之患矣。】
地名: 全州 (全羅道, 府)
年: 1561.0

○己亥/傳于政院曰: "頃者全州府尹沈銓, 能捕大黨之賊、殺主之奴,
                【莫世、朴斤等。】
              盡心窮推, 得情馳啓, 以明王法。 所當論賞。 其遣史官, 收議于三公、領府事以啓。" 領議政尙震等議: "沈銓捕賊之心, 不減於在前受賞之人, 則今亦賞之, 固無不可。" 傳于政院曰: "賞加褒奬事, 言于吏曹。"
地名: 全州 (全羅道, 府)
年: 1569.0

○乙巳/司憲府啓曰: "國家之安危興喪, 係於君子小人之進退。 故自古人君, 莫不愼重於此, 不敢小忽。 蓋衆君子之進, 未必能成國家之治, 一小人之進, 亂亡輒至, 其機豈不大可畏哉? 自先王末年, 大奸相繼罷黜, 朝憲淸明。 及聖上臨御, 餘孽之未服其辜者, 廓然逬去; 群賢之流落者, 拔茅彙進, 朝野寧靜, 大平之期有日。 而不意, 今者, 給牒敍用之命, 濫及於罪關國家之人, 使奸賊之輩, 復生覬覦之心, 人情洶洶, 莫不駭怪。 尹仁恕, 本以諂邪陰回之小人, 濟之以狡猾, 其平生用心行事, 極爲無狀。 遞事權姦, 作爲鷹犬, 流毒搢紳, 釀禍朝廷, 使邦國殄瘁。 其爲罪惡極矣。 前牧使鄭惕賦性奸貪, 處心毒害。 父子兄弟之間多有悖戾之事。 朋附李樑, 極其邪媚, 傷人害物之心, 遇事輒發。 凡在朝列, 莫不側足。 至於屬經, 臨民之官, 殘虐剝割, 無所不至。 人臣負罪如此, 只被削奪之罪, 已爲寬典, 而今蒙恩命, 則不但黨奸肆毒之罪, 將無所懲, 而竊恐他日, 搆禍士林, 貽亂邦家者, 未必不自今日始也。 前都正沈鐳, 本以凶慝悖妄之人, 多行不義, 惟意所欲。 登第之初, 已有詐濫之術, 庸惡之稱, 大播於筮仕之後, 貪婪縱肆, 略無畏憚。 至於朝廷政事之間, 人物彈論之際, 莫不干與。 甚至簡通姦兇之輩, 助其傾陷士林之謀, 幾成不測之禍, 其爲陰慘, 有不可言。 至於其父濁亂朝政之惡, 皆出於此人之縱臾, 輿情之憤, 久而益深。 前虞候李艤, 本以無賴悖戾之人, 居家行事, 有同狗彘, 奪人軍功, 濫乘頂玉。 至於遷陵時, 以差使員進於陵所, 偃然寢處御床, 略無忌憚, 其僭妄無狀極矣。 不特此也, 風附李樑, 諂媚奴事, 雖在宰相之人, 陵轢無所不至。 其他罪惡, 難以枚擧。 如此之人, 若蒙恩命, 則不但無以懲惡, 奸黨窺望之路, 恐或因此漸開, 以階後日患亂之禍也。 前同知沈銓, 稟性陰邪, 加以貪毒, 夤緣乘勢,濫蹲二品。 國恩罔極, 而無意圖報, 只肆其惡. 人有第宅, 百計抑占; 民有良田, 公然怯奪; 多占膏饒之地, 聚爲農庄。 招納良賤, 萃爲淵藪。 爲全州府尹時, 盡傾官儲, 買人奴婢, 不知其數; 竭用民力, 廣築官堰, 因自取之; 多肆官婢, 爻案率來。 甚至托捕盜賊, 屠殲一村之民, 沒其田土, 掠爲己物。 其蠧國病民, 縱恣無忌之狀, 兼發於前日被罪之時。 如此之人, 雖置重典, 固不足惜。 削奪之罪, 亦爲輕典, 豈可遽爲給牒, 使姦貪之人, 無所懲惡哉? 尹仁恕、鄭惕、沈鐳、李艤、沈銓, 竝還收給牒收用之命。" 諫院竝啓趙光彦, 上幷不允。
地名: 全州 (全羅道, 府)
年: 1581.0

○全羅監司書狀, 全州西面居私奴孫同家, 伏鷄解卵一雛四足, 而卽死, 變異非常。